Man wat glo vrou doodslaan se verhoor moet oor begin | Maroela Media
Dene Stebuys. Foto: Raahil Sain / ANA
'n 40-jarige man wat daarvan beskuldig word dat hy sy vrou met 'n klip doodgeslaan en sy seun met 'n mes aangeval het, se verhoor moet van vooraf begin.
Dene Stebuys het Dinsdag weer in die hooggeregshof in Port Elizabeth verskyn waarna die saak uitgestel is vir 'n nuwe verhoordatum.
Stebuys word daarvan beskuldig dat hy sy vervreemde vrou, Marilyn (36), op 5 Junie 2016 vermoor het.
Stebuys se verhoor het reeds in Mei verlede jaar begin, maar is al talle kere uitgestel aangesien die regter, Phakamisa Tshiki, intussen siek was. Sedert sy inhegtenisneming het Stebuys drie keer om borgtog aansoek gedoen, maar dit is elke keer geweier. Hy is egter later borgtog toegestaan aangesien sy verhoor verskeie kere uitgestel is.
'n Nuwe staatsaanklaer is sedertdien aan die saak toegewys. Regter Urma Schoeman sal die saak aanhoor. Die nuwe verhoordatum sal Woensdag vasgestel word.
Marilyn het minder as 'n maand voordat sy vermoor is 'n beskermingsbevel teen Stebuys verkry uit vrees dat hy haar en haar kinders sou leed aandoen.
Stebuys het glo die aand van 16 Mei 2016 by hul huis in Vaaldam opgedaag. Hy het glo tydens die voorval hul 16-jarige seun met 'n mes gesteek en Marilyn aangerand. Sy het hierna die beskermingsbevel verkry.
Marilyn het op 5 Junie saam met 'n ander man gestap toe Stebuys glo na hulle gehardloop en Marilyn met 'n klip doodgeslaan het. Haar liggaam is naby die sportkompleks in die Maak 'n Las-nedersetting gevind.